การันตีวิกฤตกรีซไม่ลามไทย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

ธปท.ชี้หนักสุดส่งออกไปยุโรปชะลอ บัวหลวงกลัวนักท่องเที่ยวไฮโซหาย
โพสต์ทูเดย์ — ธปท.เชื่อวิกฤตหนี้ไม่กระทบสถาบันการเงินไทย พบธนาคารปล่อยสินเชื่อตรงให้กรีซแค่ 341 ล้านบาท 
นายเกริก วณิกกุล รองผู้ว่าการสายเสถียรภาพการเงิน ธนาคารแห่งประเทศไทย (ธปท.) เปิดเผยว่า สถาบันการเงินไทยทั้งระบบมีเงินลงทุน เงินฝาก และเงินให้สินเชื่อกับต่างประเทศทั้งสิ้น 2.8 แสนล้านบาท หรือ 2.8% ของสินทรัพย์รวม และมีเพียงสาขาของธนาคารพาณิชย์ไทยแห่งเดียวในประเทศสิงคโปร์ ที่ให้สินเชื่อกับบริษัทสัญชาติกรีซโดยตรงเพียง 341 ล้านบาท
ทั้งนี้ หากเกิดความเสียหายกับเงินกู้ที่ปล่อยไปให้กับกรีซ ก็เชื่อว่าจะกระทบกับฐานะของสถาบันการเงินไทยน้อยมาก รวมทั้งลูกค้าที่เป็นผู้ส่งออกสินค้าไปจำหน่ายยังกรีซก็มีน้อยเช่นกัน เพราะกรีซไม่ใช่คู่ค้าโดยตรงของไทย แต่เป็นการส่งสินค้าผ่านประเทศอื่น
นายสุชาติ สักการโกศล ผู้อำนวยการฝ่ายเศรษฐกิจในประเทศ ธปท. กล่าวว่า ผลกระทบต่อเศรษฐกิจไทยที่อาจกระทบมากที่สุดคือการส่งออก โดยไทยส่งออกไปยุโรปสัดส่วนประมาณ 10% และส่งออกไปยังกรีซโดยตรงไม่มาก 
ทั้งนี้ คงต้องรอให้เหตุการณ์นิ่งสักระยะ จึงจะประเมินผลกระทบจากเหตุการณ์นี้ต่อประเทศไทยได้อย่างชัดเจน 
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ มองว่าขณะนี้มีความกังวลถึงผลกระทบต่อปัญหาทางการท่องเที่ยวมากกว่าทางด้านการส่งออก เนื่องจากการส่งออกของไทยส่วนใหญ่ส่งออกไปยังประเทศอื่นในแถบยุโรปมากกว่ากรีซ ประกอบกับปัญหาดังกล่าวอาจส่งผลกระทบต่อความผันผวนสภาพตลาดของโลก เนื่องจากปัญหาจะมีผลต่อเศรษฐกิจยุโรปพอสมควร ดังนั้นทุกฝ่ายต้องติดตามผลกระทบ อย่างต่อเนื่อง
นายชาติศิริ ยังกล่าวถึง เหตุการณ์ยิงระเบิดถล่มสาขาของธนาคารกรุงเทพ ติดต่อกันหลายแห่งในช่วงที่ผ่านมาว่า ธนาคารได้ใช้ความพยายามอย่างเต็มที่ในการดูแลความปลอดภัยในทุกสาขาของธนาคาร ซึ่งผล กระทบทางด้านเศรษฐกิจที่หลายฝ่ายวิตกว่า อาจจะส่งผลต่อการขยายตัวของสินเชื่อธนาคารนั้น ขณะนี้ธนาคารยังไม่มีการปรับลดเป้าสินเชื่อตลอดปี 2553 โดยเชื่อว่าสินเชื่อจะยังคงขยายตัวได้ตามเป้าหมาย 5% แน่นอน
นายมนตรี โสคติยานุรักษ์ ผู้อำนวยการหลักสูตรรัฐประศาสนศาสตรมหาบัณฑิต คณะรัฐประศาสนศาสตร์ สถาบันบัณฑิตพัฒนบริหารศาสตร์ (นิด้า) กล่าวว่า ผลกระทบที่เกิดจากวิกฤตการเงินของยุโรปอาจจะไม่กระทบโดยตรงกับประเทศไทย แต่ยังต้องจับตามองสถานการณ์อย่างใกล้ชิด ทั้งตลาดหุ้น อัตราดอกเบี้ย การส่งออก และค่าเงินบาท 
โดยเฉพาะเรื่องของค่าเงินบาทที่มีแนวโน้มแข็งค่าขึ้น หลังต่างชาติโยกเงินเข้า มาลงทุนในตลาดเอเชียและในไทยมากขึ้น ซึ่ง ธปท.อาจจะเข้ามาดูแลเสถียรภาพของค่าเงินบาทไม่ให้แข็งค่าเกินไปจนส่งผลเสียต่อการแข่งขันในการส่งออกสินค้าของไทย
ที่ประชุมคณะรัฐมนตรี (ครม.) เห็นชอบให้มีการแต่งตั้งคณะกรรมการช่วยเหลือผู้ประกอบการและลูกจ้างที่ได้รับผลกระทบจากการชุมนุมทางการเมือง โดยมีนายกอร์ปศักดิ์ สภาวสุ เลขาธิการนายกรัฐมนตรี เป็นประธาน ร่วมกับกรรมการจากภาครัฐและเอกชนที่ได้รับผลกระทบ โดยมีอำนาจในการกำหนดหลักเกณฑ์การช่วยเหลือ ทั้งมาตรการทางการเงินและอื่นๆ แก่ผู้ประกอบการ